text: Kunstrunden sætter rekord
  30 marts 2018 kl. 17.20
  106 kunststeder åbner i påsken dørene til Kunstrunden Sydvestjylland – og det er det største antal hidtil.
  Der bliver malet, hugget sten og spillet musik i Sydvestjylland hele påsken, når besøgende gratis kan få lov at kigge rundt i værksteder og gallerier.
  - Det er en positiv og dejlig oplevelse at vise folk mit værksted og udstilling. Der er flere gengangere, som hvert år kommer til en kop kaffe, fortæller billedkunstneren Ghita Beck Sørensen fra Højer.
  Hun anslår, at der kommer omkring 4-500 besøgende hos hende i påskedagene, så det er meget kaffe, der skal brygges. Og netop i Højer er der ekstra meget trafik i påskedagene, da man her finder en af de største koncentration af kunststeder tæt på hinanden.
  Ghita Beck Sørensen, billedkunstner, Højer: "Det er en positiv og dejlig oplevelse at vise folk mit værksted og udstilling. Der er flere gengangere, som hvert år kommer til en kop kaffe."
  - Det er jo et område, hvor man kan hente meget inspiration fra naturen, måske det er derfor vi er så mange, siger Ghita Beck Sørensen.
  Kunstrunden har eksisteret siden 2012 og de seneste år har flere kirker også sluttet sig til. Møgeltønder Kirke er med for første gang med kalkmalerier og store loftsmalerier, og i Ribe Domkirke kan man opleve Carl Henning Pedersen berømte udsmykning.
  - Alle de kunstnere, som åbner dørene, er blevet godkendt af to forskellige censorer, så man kan forvente en høj standard, fortæller Jytte Lysgaard, der er bestyrelsesmedlem af Kustnetværk Sydvestjylland, som arrangerer kunstrunden.
  Alle kunststederne kan ses på www.kunstrunde.dk.
  